Modelbaas hoor in November sy lot in verkragtingsaak | Maroela Media
Die regter het die saak tot 30 November uitgestel wanneer uitspraak gelewer sal word.
De Villiers, stigterslid van Modelling South Africa, staan tereg op aanklag van verkragting, seksuele aanranding, onsedelike aanranding, die besit van kinderpornografie, bedrog en diefstal. Die aanklagte dateer uit 2010.
Hy staan ook tereg op ŉ aanklag van intimidasie ná ŉ e-pos waarin hy gesê het hy sal sy klaagster doodmaak. Jacques Pienaar, vir De Villiers, het gesê die woorde in die e-posgesprek tussen sy kliënt en Yolande Smit, met wie die beskuldigde ses jaar lank in ŉ verhouding was, was bloot ŉ “woede-reaksie op die bewerings van seksuele aanranding wat een van die voornemende modelle gemaak het”.
Pienaar het Smit na die getuiebank geroep om die bewering te staaf dat die inhoud van die e-pos niks meer was as iemand wat uit woede gepraat het nie. Smit het gesê De Villiers het slegs gesê hy sal sy klaagster doodmaak, omdat hy kwaad was dat sy die meisie gekontak het en dat sy gesê het hy het homself op haar gedwing.
“Hy het nie bedoel hy sal dit fisies doen nie,” het Smit getuig.
Sy het gesê sy kan nie onthou of sy die e-pos na die meisie aangestuur het oor wie hulle in die e-pos gepraat het nie.
Die staat het Dinsdag gesê daar is genoeg bewyse om die voormalige modelagentskapbaas skuldig te bevind gegewe die getal mense wat teen hom getuig het.
Regter Cassim Moosa het ná die staat en verdediging se slotbetoë die saak tot November uitgestel waar hy sy uitspraak sal lewer.
Ja en die staat sweer ook saam oor jou kinderpornografie ne? Pedofiele = onrehabiliteerbaar!